钦定古今图书集成/历象汇编/历法典/第076卷 > 草木子 > 叶子奇论历元
## 钦定古今图书集成/历象汇编/历法典/第076卷 > 草木子 > 叶子奇论历元

“汉《太初历》凡十九年，七闰为一章。章者，至朔分齐，闰
无馀分也。二十七章，五百一十三岁为一会。会者，日
月交会一终也。凡三会八十一章，一千五百三十九
岁为一统，闰朔并无馀分，但非甲子岁首也。凡三统
二百四十三章，四千六百一十七岁为一元，至是闰
朔并无馀分，又值甲子岁首也。此扬子云拟之以作”
《太元》也。唐《大衍历》亦以初年甲子日子时朔旦冬至，
在岁次甲子之首，谓之至朔同日。第二十年为第二
章首，复得至朔同日，然非甲子之先期夜半，乃是癸
卯日卯时。第三十九年，至朔同于癸未日午时。第五
十八年为第四章首，至朔复同于癸亥日卯时。第七
十七年至朔又复同于癸卯日子时。“因其至朔同在
夜半，与初年第一章同，遂以七十六年名一蔀。蔀者，
蒙蔽暗昧之时也。凡四章为一蔀，总二十蔀，名曰一
纪。计一千五百二十年，必然至朔同于甲子日之先
期夜半，但非甲子岁首耳。总三纪积四千五百六十
年，至朔同于甲子之先期夜半。又甲子岁首总会如
初，名曰一元。”此僧一行推之，演《大易》也。历说虽多，不
出此二家之术也。